Document ID: /roh_data/filtered/fineweb-2-filterrobots_roh.jsonl.gz/63479

L'Uffizi federal da sanadad ha empustà 600'000i ulteriuras dosas da vaccin cunter la grippa. La Svizra haja cunquai a disposiziun 50% dapli dosas per l'atun e l'enviern, cumpareglià cun l'onn passà. Quai ha confermà l'uffizi envers SRF.
La raschun per l'empustaziun da dosas supplementaras è stà l'appell dal medi chantunal dal Tessin. Quel aveva pretendì considerablamain dapli vaccins da grippa per pudair evitar ch'ils ospitals vegnian surchargiads pervia da pazientas e pazients supplementars durant la pandemia.